ΑΠΟΦΑΣΗ ΤΗΣ ΕΠΙΤΡΟΠΗΣ της 20ής Δεκεμβρίου 1995 σχετικά με τις φορολογικές διατάξεις για το φόρο «arbitrio στην παραγωγή και στις εισαγωγές (ΑΡΙΜ)» κατ' εφαρμογή του άρθρου 5 παράγραφοι 2, 4, 5 και 6 του κανονισμού (ΕΟΚ) αριθ. 1911/91 του Συμβουλίου της 26ης Ιουνίου 1991 σχετικά με την εφαρμογή των κοινοτικών διατάξεων στις Καναρίους Νήσους (Το κείμενο στην ισπανική γλώσσα είναι το μόνο αυθεντικό) (96/34/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1911/91 του Συμβουλίου της 26ης Ιουνίου 1991 σχετικά με την εφαρμογή των κοινοτικών διατάξεων στις Καναρίους Νήσους (1), και ιδίως το άρθρο 5 παράγραφος 6

αφού συμβουλεύθηκε τις ισπανικές αρχές κατ' εφαρμογή του εν λόγω άρθρου του προαναφερθέντος κανονισμού,

Εκτιμώντας ότι:

Ι

Εξαιτίας της γεωγραφικής τους θέσης οι Κανάριοι Νήσοι αντιμετωπίζουν σημαντικά προβλήματα, σοβαρότερα από εκείνα που αντιμετωπίζουν άλλες περιοχές της Κοινότητας. Ο χαρακτηρισμός τους ως «εξαιρετικά απομακρυσμένη περιφέρεια» καλύπτει ένα σύνολο παραγόντων που έχουν οικονομικές και κοινωνικές συνέπειες γι' αυτές εξαιτίας της απόστασης, του νησιωτικού χαρακτήρα, του υφαιστειογενούς εδάφους τους που δεν προσφέρεται για γεωργικές και βιομηχανικές δραστηριότητες, της έλλειψης ενεργειακών πηγών και πρώτων υλών κ.λπ.

ΙΙ

Η Ευρωπαϊκή Κοινότητα είχε αναγνωρίσει την ύπαρξη των προβλημάτων αυτών όταν έλαβε τα κατάλληλα μέτρα στο πλαίσιο της πράξης προσχώρησης του Βασιλείου της Ισπανίας (2) τα οποία, εκτός αυτού, αντικατόπτριζαν το ιστορικό οικονομικό και φορολογικό καθεστώς του νησιωτικού συμπλέγματος. Ύστερα από αίτημα των ισπανικών αρχών και με βάση τις εμπειρίες του παρελθόντος από τις οποίες απορρέει ότι η ανάπτυξη των νήσων αυτών θα εξασφαλιζόταν καλύτερα από μια πιο ολοκληρωμένη ένταξή τους στις κοινές πολιτικές και στη διαδικασία ολοκλήρωσης της εσωτερικής αγοράς, τέθηκε σε εφαρμογή μια σειρά μέτρων στο πλαίσιο του κανονισμού (ΕΟΚ) αριθ. 1911/91 σχετικά με την εφαρμογή των κοινοτικών διατάξεων στις Καναρίους Νήσους.

Το άρθρο 5 παράγραφος 6 του εν λόγω κανονισμού, αναφερόμενο στον λεγόμενο φόρο «arbitrio στην παραγωγή και στις εισαγωγές (ΑΡΙΜ)» ορίζει ότι μέσα στο 1995 η Επιτροπή σε συνεννόηση με τις ισπανικές αρχές, θα εξετάσει τις επιπτώσεις των μέτρων αυτών για την οικοινομία των Καναρίων Νήσων και τις προοπτικές ένταξής τους στην κοινοτική τελωνειακή επικράτεια. Με βάση την εξέταση αυτή, οι ισπανικές αρχές θα μπορούσαν να λάβουν την άδεια να διατηρήσουν καθ' ολοκληρίαν ή κατά ένα μέρος τις ισχύουσες απαλλαγές το αργότερο μέχρι τις 31 Δεκεμβρίου 2000.

Το άρθρο 2, όμως, του ίδιου κανονισμού ορίζει ότι από 1ης Ιανουαρίου 1996, οι συντελεστές του φόρου αυτού θα μειώνονται κατά 20 % κατ' έτος με σκοπό την πλήρη κατάργηση του φόρου στις 31 Δεκεμβρίου 2000.

ΙΙΙ

Ο ΑΡΙΜ αποτελεί ένα από τα μέτρα που προβλέπονται, μεταξύ άλλων, από τον κανονισμό (ΕΟΚ) αριθ. 1911/91 και έχει ως σκοπό να καταστήσει δυνατή μια προοδευτική διαδικασία μεγαλύτερης ένταξης των Καναρίων Νήσων στην Ευρωπαϊκή Κοινότητα. Ο προσωρινός αυτός φόρος συμβάλλει στην προσαρμογή της τοπικής παραγωγής στις απαιτήσεις της ενιαίας αγοράς μέσω ενός καθεστώτος απαλλαγών, το οποίο συμβάλλει επίσης στην προώθηση των τοπικών δραστηριοτήτων, χωρίς να είναι σε θέση να μεταβάλλει τους όρους των συναλλαγών κατά τρόπο αντίθετο προς το κοινό συμφέρον.

Η Επιτροπή εξέτασε τις επιπτώσεις του φόρου αυτού στο οικονομικό και κοινωνικό πλαίσιο του νησιωτικού συμπλέγματος, καθώς και το δυνητικό του αποτέλεσμα επί των δημοσίων οικονομικών των τοπικών αρχών. Η αναλυτική μελέτη της Επιτροπής προσφέρει τις ακόλουθες ενδείξεις:

- ο τουρισμός αποτελεί τον τομέα-κλειδί που αναπτύσσεται κατά κόρον, όπως και σε μικρότερο βαθμό η οικοδομική δραστηριότητα. Η κατάσταση αυτή, σε σύγκριση με το υπόλοιπο της Ισπανίας, επέτρεψε την εμφάνιση θετικών οικονομικών αποτελεσμάτων, ενώ παράλληλα επέδρασε αρνητικά στις τιμές,

- οι εισαγωγές αντικατοπτρίζουν από το 1991, τις επιπτώσεις του ΑΡΙΜ καθώς και τα αποτελέσματα της οικονομικής συγκυρίας και των τελωνειακών μέτρων που προβλέπονται στον κανονισμό (ΕΟΚ) αριθ. 1911/91, παρ' ότι αναφέρονται αποκλειστικά σε εξωκοινοτικές συναλλαγές. Σε κάποιο βαθμό επιβεβαιώνεται το γεγονός ότι η μείωση των εισαγωγών που παρατηρήθηκε χάρη στον ΑΡΙΜ δεν μπορεί να διατηρηθεί επί μακρόν,

- Από την ανάλυση των επιπτώσεων της φορολογικής πίεσης που ασκεί ο ΑΡΙΜ απορρέει ότι οι υψηλότερες τιμές παρατηρούνται στον τομέα της ηλεκτρικής ενέργειας και, γενικότερα, στους βιομηχανικούς τομείς που εξαρτώνται από τις εισαγωγές,

- η κατάργηση του ΑΡΙΜ θα προκαλέσει κάποια μείωση των τιμών σε όλους τους τομείς, η οποία θα είναι κάπως μεγαλύτερη σε όσους συνδέονται άμεσα με τις εισαγωγές,

- η κατάργηση του ΑΡΙΜ θα έχει ως αποτέλεσμα την αύξηση των εισαγωγών, κατά 2,5 %. Ορισμένοι τομείς, όμως, θα παρουσιάσουν μεγαλύτερη αύξηση, και, ιδίως, οι τομείς της υφαντουργίας και της ξυλείας,

- η παραγωγή και η απασχόληση στις Κανάριους Νήσους έχουν επίσης επηρεασθεί. Προβλέπεται μείωση κατά μέσο όρο 2 % ως προς την παραγωγή και 1 % ως προς την απασχόληση. Ωστόσο, η κατανομή των αποτελεσμάτων αυτών ποικίλει. Στο πλαίσιο αυτό είναι δυνατό να εκλείψει εντελώς η υφαντουργία και να επηρεασθούν σημαντικά άλλοι τομείς, όπως ο τομέας των «λοιπών κατεργασμένων προϊόντων» (κοσμηματοποιία, μουσικά όργανα, φωτογραφία, παιχνίδια κ.λπ.), η ξυλεία, οι μεταλλουργικές βιομηχανίες και τα ορυχεία.

IV

Η εφαρμογή του ΑΡΙΜ το 1991 σε συνδυασμό με τους συντελεστές και τις απαλλαγές για την εσωτερική παραγωγή, που προβλέπει ο κανονισμός (ΕΟΚ) αριθ. 1911/91, επιτρέπει κάποια ευελιξία σχετικά με τις προσπάθειες για την αντιμετώπιση ορισμένων προβλημάτων προσαρμογής της οικονομίας των Καναρίων Νήσων ως προς την υπόλοιπη Κοινότητα.

Η Επιτροπή έλαβε επίσης υπόψη τις φυσικές δυσχέρειες που παρουσιάζουν οι Κανάριοι Νήσοι, καθώς και τα πορίσματα της έρευνας που διεξήγαγαν οι υπηρεσίες της. Συνεπώς, ύστερα από αίτημα των ισπανικών αρχών και σε συννενόηση με αυτές,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι συντελεστές του φόρου που τιτλοφορείται «arbitrio στην παραγωγή και τις εισαγωγές (ΑΡΙΜ)», δυνάμει του άρθρου 5 του κανονισμού (ΕΟΚ) αριθ. 1911/91 σχετικά με την εφαρμογή των σχετικών διατάξεων στις Καναρίους Νήσους, μειώνονται κατά 20 % από τις 31 Δεκεμβρίου 1996. Περαιτέρω μείωση κατά 20 % επί του αρχικού συντελεστή που ίσχυε πριν από την πρώτη μείωση, θα εφαρμόζεται καθένα από τα επόμενα έτη, έτσι ώστε να καταστεί δυνατή η κατάργηση του φόρου στις 31 Δεκεμβρίου 2000.

Άρθρο 2

Οι ισπανικές αρχές δύνανται να διατηρήσουν στο ακέραιο τις ισχύουσες απαλλαγές το αργότερο μέχρι τις 31 Δεκεμβρίου 2000. Οι εν λόγω απαλλαγές θα συμβάλλουν στην οικονομική και κοινωνική ανάπτυξη των Καναρίων Νήσων, λαμβάνοντας υπόψη το σχετικό κοινοτικό πλαίσιο στήριξης, χωρίς ωστόσο να δύνανται να μεταβάλουν τους όρους των συναλλαγών κατά τρόπο αντίθετο προς το κοινό συμφέρον.

Άρθρο 3

Η Ισπανία θα κοινοποιήσει στην Επιτροπή, το συντομότερο δυνατό, τις νομικές διατάξεις που θα λάβει για τη μεταφορά της παρούσας απόφασης στην εθνική νομοθεσία.

Άρθρο 4

Η παρούσα απόφαση απευθύνεται στο Βασίλειο της Ισπανίας.

Βρυξέλλες, 20 Δεκεμβρίου 1995.

Για την Επιτροπή

Mario MONTI

Μέλος της Επιτροπής

(1) ΕΕ αριθ. L 171 της 29. 6. 1991, σ. 1.

(2) ΕΕ αριθ. L 302 της 15. 11. 1985.